ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΤΗΣ 27ΗΣ ΟΚΤΩΒΡΙΟΥ 1992. - ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ. - ΚΟΙΝΗ ΓΕΩΡΓΙΚΗ ΠΟΛΙΤΙΚΗ - ΤΟΜΕΑΣ ΤΟΥ ΠΡΟΒΕΙΟΥ ΚΡΕΑΤΟΣ - ΕΝΙΣΧΥΣΗ ΤΟΥ ΓΕΩΡΓΙΚΟΥ ΕΙΣΟΔΗΜΑΤΟΣ - ΜΗ ΧΟΡΗΓΗΣΗ ΤΩΝ ΜΕΛΛΟΝΤΙΚΩΝ ΠΑΡΟΧΩΝ - ΠΡΟΣΑΥΞΗΣΗ ΤΟΥ ΑΠΟΔΟΤΕΟΥ ΠΟΣΟΥ - ΑΡΜΟΔΙΟΤΗΤΑ ΤΗΣ ΚΟΙΝΟΤΗΤΑΣ - ΑΡΜΟΔΙΟΤΗΤΑ ΤΗΣ ΕΠΙΤΡΟΠΗΣ. - ΥΠΟΘΕΣΗ C-240/90.



Συλλογή της Νομολογίας του Δικαστηρίου 1992 σελίδα I-05383

Σουηδική ειδική έκδοση σελίδα I-00143

Φινλανδική ειδική έκδοση σελίδα I-00145



Περίληψη



Λέξεις κλειδιά

++++

1. Γεωργία * Κοινή γεωργική πολιτική * Ενίσχυση στο γεωργικό εισόδημα * Κοινή οργάνωση αγορών * Πρόβειο και αίγειο κρέας * Θέσπιση κυρώσεων εφαρμοστέων σε περίπτωση απάτης * Αποκλεισμός των επιχειρηματιών από το καθεστώς επιδοτήσεων * Αρμοδιότητα της Κοινότητας

(Συνθήκη ΕΟΚ, άρθρο 40 PAR 3, και άρθρο 43 PAR 2, εδ. 3 κανονισμοί της Επιτροπής 3007/84, άρθρο 6 PAR 6, και 3813/89, άρθρο 13 PAR 3, στοιχείο γ')

2. Γεωργία * Κοινή γεωργική πολιτική * Ενίσχυση στο γεωργικό εισόδημα * Κοινή οργάνωση αγορών * Πρόβειο και αίγειο κρέας * Διαδικασία επεξεργασίας * Διάκριση μεταξύ βασικών κανονισμών και κανονισμών εκτελέσεως * Θέσπιση, με κανονισμό εκτελέσεως, κυρώσεων εφαρμοστέων σε περίπτωση απάτης * Νομιμότητα

(Συνθήκη ΕΟΚ, άρθρα 145 και 155 κανονισμοί της Επιτροπής 3007/84, άρθρο 6 PAR 6, και 3813/89, άρθρο 13 PAR 3, στοιχεία β'και γ')

3. Πράξεις των οργάνων * Κανονισμοί * Βασικοί κανονισμοί και κανονισμοί εκτελέσεως * Ανάθεση εξουσίας στην Επιτροπή, διατυπωθείσα γενικώς * Νομιμότητα

(Συνθήκη ΕΟΚ, άρθρα 145, 155 και 189 απόφαση 87/73 του Συμβουλίου)

Περίληψη

1. Στον τομέα της κοινής γεωργικής πολιτικής, η Κοινότητα είναι αρμόδια, δυνάμει του άρθρου 40, παράγραφος 3, της Συνθήκης, να θεσπίζει κυρώσεις όπως είναι οι αποκλεισμοί από το ευεργέτημα καθεστώτος επιδοτήσεων που προβλέπονται από το άρθρο 6, παράγραφος 6, του κανονισμού 3007/84 και από το άρθρο 13, παράγραφος 3, στοιχείο γ', του κανονισμού 3813/89. Πράγματι, οι αποκλεισμοί οι οποίοι δεν διαφέρουν, από την άποψη της φύσεώς τους, από άλλες κυρώσεις, όπως είναι οι προσαυξήσεις, που προστίθενται στα αχρεωστήτως καταβληθέντα ποσά τα οποία πρέπει να επιστραφούν, προβλεπόμενοι από τη γεωργική ρύθμιση, είναι αναγκαίοι για την καταπολέμηση των παραβάσεων που διαπράττονται στα πλαίσια των ενισχύσεων στη γεωργία και οι οποίες, επιβαρύνοντας πολύ τον προϋπολογισμό της Κοινότητας, μπορούν να διακυβεύσουν τις κοινοτικές πράξεις στον γεωργικό τομέα.

2. Στον τομέα της κοινής γεωργικής πολιτικής, η Επιτροπή είναι αρμόδια να θεσπίζει κυρώσεις όπως είναι οι αποκλεισμοί από το ευεργέτημα καθεστώτος επιδοτήσεων και οι προσαυξήσεις, που προστίθενται στα αχρεωστήτως καταβληθέντα ποσά τα οποία πρέπει να επιστραφούν, που προβλέπονται από το άρθρο 6, παράγραφος 6, του κανονισμού 3007/84 και από το άρθρο 13, παράγραφος 3, στοιχεία β'και γ', του κανονισμού 3813/89. Οι κυρώσεις αυτές αποτελούν, πράγματι, μέρος των αρμοδιοτήτων εκτελέσεως που το Συμβούλιο μπορεί να αναθέσει στην Επιτροπή δυνάμει των άρθρων 145 και 155 της Συνθήκης.

Τα άρθρα 145 και 155 διακρίνουν μεταξύ αφενός των κανόνων οι οποίοι, επειδή είναι ουσιώδεις για το ρυθμιζόμενο θέμα, πρέπει να υπάγονται στην αρμοδιότητα του Συμβουλίου και αφετέρου των κανόνων οι οποίοι, επειδή χρησιμεύουν μόνο για την εκτέλεση των πρώτων, μπορούν να ανατεθούν στην Επιτροπή. Ο χαρακτηρισμός "ουσιώδης" πρέπει, στον τομέα της γεωργίας, να επιφυλάσσεται στις διατάξεις που έχουν ως σκοπό να μεταφέρουν τις βασικές κατευθύνσεις της κοινοτικής πολιτικής. Αυτό δεν συμβαίνει στην περίπτωση των κυρώσεων οι οποίες, όπως η καταβολή ποσού που προστίθεται στην επιστροφή, μετά των τόκων, πληρωθείσας επιδοτήσεως, ή ο αποκλεισμός, για ορισμένη χρονική περίοδο, ενός επιχειρηματία από το ευεργέτημα καθεστώτος επιδοτήσεων, προορίζονται να διασφαλίζουν τις εν λόγω επιλογές πολιτικής εξασφαλίζοντας την καλή οικονομική διαχείριση των κοινοτικών κεφαλαίων που χρησιμεύουν για την πραγματοποίησή τους.

3. Για την ανάθεση στην Επιτροπή της εξουσίας θεσπίσεως κυρώσεων στον τομέα της κοινής γεωργικής πολιτικής, αρκεί κανόνας περί εξουσιοδοτήσεως διατυπωθείς κατά τρόπο γενικό. Πράγματι, εφόσον το Συμβούλιο καθόρισε με τον βασικό κανονισμό τους ουσιώδεις κανόνες του ρυθμιζομένου θέματος, μπορεί να αναθέτει στην Επιτροπή τη γενική εξουσία θεσπίσεως των σχετικών λεπτομερειών εφαρμογής χωρίς να πρέπει να διευκρινίζει τα ουσιώδη στοιχεία των ανατιθεμένων αρμοδιοτήτων. Η αρχή αυτή δεν μπορεί να τεθεί υπό αμφισβήτηση διά της αποφάσεως 87/373 του Συμβουλίου για τον καθορισμό των όρων ασκήσεως των εκτελεστικών αρμοδιοτήτων που ανατίθενται στην Επιτροπή. Δεδομένου ότι αποτελεί πράξη παραγώγου δικαίου, η απόφαση αυτή δεν μπορεί, πράγματι, να προσθέσει τίποτε στους κανόνες της Συνθήκης, οι οποίοι δεν υποχρεώνουν το Συμβούλιο να αναφέρει ακριβώς τα ουσιώδη στοιχεία των αρμοδιοτήτων εκτελέσεως που ανατίθενται στην Επιτροπή.

ΚΟR/km